[{"text_idx": "#000003", "text": "Wedi cyfnod o drwmgwsg, mae byd y theatrau araf ddeffro.\nUn o se\u0302r diweddaraf byd celfyddydau Cymru ydi Becca Naiga. Mae Becca yn actio yn Ynys Alys, cynhyrchiad newydd gan Gwmni Fra\u0302n Wen. Mae\u2019r sioe yn argoeli i fod yn un arbennig iawn wrth gyfuno sgiliau amryw o unigolion creadigol i greu un sioe wych.\nCafodd Lysh Cymru gyfle i sgwrsio efo Becca am ei gyrfa, stori Ynys Alys yn fras a\u2019i ro\u0302l hi yn y sioe..."}, {"text_idx": "#000004", "text": "Becca Naiga: Fi yw Alys ac mae\u2019r sioe am rywun sy\u2019n mynd allan i ffeindio annibyniaeth a thrio ffeindio allan pwy ydyn nhw a beth yw annibyniaeth. Mae o\u2019n mynd trwy storis pobl eraill ac yn cysylltu efo stori fi, sef Alys. Yn y sioe mae miwsig a theatr yn dod at ei gilydd. Casi Wyn a Lemarl Freckleton sydd yn gwneud y gerddoriaeth a Gareth Evans-Jones sydd wedi sgwennu\u2019r ddrama. Mae o\u2019n actually anhygoel, os dach chi\u2019n cal y siawns dewch i watshad o achos fyddwch chi\u2019n cael eich tywys i le gwbl wahanol, i fyd hollol wahanol!\nLysh Cymru: Dyma dy gynhyrchiad proffesiynol cyntaf! Sut wyt ti\u2019n teimlo?\nBN: Mae\u2019n anhygoel i fod yn onest. Mae cael y profiad a\u2019r cyfle i wneud rhywbeth dwi\u2019n caru neud ac isho neud yn amazing i fi. Dwi\u2019n teimlo\u2019n rili lwcus i fod yn rhan o hwn, dwi\u2019n shocked fod o\u2019n digwydd i fi, a bod yn onest!\nLC: Ai perfformio\u2019n broffesiynol oedd dy freuddwyd di?\nBN: Pan o\u2019n i\u2019n tyfu fyny o\u2019n i bob tro isho actio. Mae cal y siawns i neud o efo Fra\u0302n Wen yn anhygoel. Dwi mor hapus i fod yn neud o."}, {"text_idx": "#000005", "text": "LC: Wnes di gychwyn efo Fra\u0302n Wen yng nghlwb Cwmni\u2019r Ifanc Fra\u0302n Wen. Sut brofiad oedd hynny?\nBN: Do, nesh i ddechra yn 2015. Oeddwn i\u2019n meddwl ar y pryd mai diddordeb oedd actio, rhywbeth i wneud yn fy amser rhydd, ond rw\u0302an dwi\u2019n actio fel gwaith! Mae\u2019n neis eu bod nhw wedi gofyn i fi ddod no\u0302l i wneud ro\u0302l broffesiynol!\nLC: Pa mor bwysig ydi cyfleon fel hyn ym myd y celfyddydau i bobl ifanc?\nBN: Dwi\u2019n meddwl fod o\u2019n bwysig iawn, oherwydd pan o\u2019n i\u2019n tyfu fyny oeddwn i wastad yn meddwl byddwn i\u2019n gorfod symud i Fanceinion neu i Lundain i gael siawns i wneud be oeddwn i isho wneud. Mae cael cwmni fel Cwmni Fra\u0302n Wen, sy\u2019n gallu helpu pobl ifanc i ddarganfod be maen nhw isho neud, mor bwysig. Heb Fra\u0302n Wen, fyswn i wedi rhoi give up a neud job normal arall. Mae o\u2019n bwysig iawn i estyn i ochr greadigol pobl ifanc."}, {"text_idx": "#000006", "text": "LC: Oes gen ti gyngor i ferched ifanc Cymru sydd efo diddordeb mewn perfformio\u2019n broffesiynnol?\nBN: Ceisia weld os mae \u2018na gwmni\u0308au drama lleol i ti, fel Cwmni Fra\u0302n Wen sydd ym Mhorthaethwy. Cysyllta efo llefydd fel \u2018na. Os ydach chi isho neud rhywbeth, go for it a paid a\u0302 bod ofn! Mae gwaith caled yn talu a paid byth a meddwl \u2018Dwi\u2019m yn ddigon da\u2019. Os ydach chi angen help, gofynnwch am help. Mae \u2018na bob tro rhywun sy\u2019n gallu helpu, fel athrawon drama. Wnaeth fy athrawes drama i helpu fi lot.\nDwi dal yn meddwl, \u2018ai breuddwyd ydi hyn?\u2019 Mae o wedi cymryd sawl blwyddyn i gyrraedd lle ydw i, ond dim ond y cychwyn yw hyn!\nPob hwyl Becca, torra goes! Mae Ynys Alys yn cychwyn heno ac yn perfformio ym Mangor, Pwllheli, Rhosllannerchrugog, Aberystwyth, Caernarfon, Merthyr Tudful, Llanelli a Caerdydd tan y 9fed o Ebrill."}]